B. Bugár, podpredseda NR SR: (2004-10-26):
Nasleduje druhé čítanie o vládnom návrhu zákona o tepelnej energetike a o zmene a doplnení zákona Národnej rady Slovenskej republiky č. 18/1996 Z. z. o cenách v znení neskorších predpisov . Vládny návrh zákona ste dostali pred prvým čítaním ako tlač 819, spoločnú správu ako tlač 819a. Prosím podpredsedu vlády a ministra hospodárstva Slovenskej republiky Pavla Ruska, aby vládny návrh zákona odôvodnil. Nech sa páči. P. Rusko, podpredseda vlády a minister hospodárstva SR: Ďakujem pekne, pán predsedajúci, za slovo. Z hodnotenia doterajšej aplikácie zákona č. 70/1998 Z. z. o energetike, ktorý ako unifikovaný právny predpis upravoval podmienky podnikania v elektroenergetike, plynárenstve a v tepelnej energetike, vyplynula potreba podrobnejšie a samostatne upraviť podmienky podnikania v tepelnej energetike. Oblasť podnikania v tepelnej energetike má svoje osobitosti, ktoré spočívajú najmä v tom, že výroba a rozvod tepla  majú len lokálny charakter, a preto pri týchto činnostiach nedochádza ku vzniku dominantného postavenia výrobcu alebo dodávateľa tepla na celom území Slovenska. Navyše dosiahnutý stupeň diverzifikácie výroby a rozvodu tepla na Slovensku vytvára v tejto oblasti podnikania primerané podmienky na rozvoj hospodárskej súťaže a trhových síl na rozdiel od podnikania v elektroenergetike a plynárenstve, ku ktorej sa výroba a prenos, preprava a distribúcia sústreďuje do niekoľkých horizontálne alebo vertikálne integrovaných podnikov. Uvedené skutočnosti odôvodňujú prijatie samotného zákona o tepelnej energetike. Navrhované zmeny oproti doterajšej právnej úprave podnikania sú tieto. Podnikateľ už nebude potrebovať na výstavbu sústavy tepelných zariadení na výrobu a rozvod tepla predchádzajúci súhlas ministerstva. Pokiaľ jeho investičný zámer bude v súlade s potrebami na zdroj a rozvod tepla v danom území, ministerstvo mu vydá o tom osvedčenie. Na výstavbu sústavy tepelných zariadení s celkovým inštalovaným tepelným výkonom do 10 megawattov bude vydávať takéto potvrdenia už len obec. Fyzické osoby a právnické osoby, ktoré vyrábajú a rozvádzajú teplo len pre vlastnú potrebu a spotrebu bez ohľadu na inštalovaný výkon ich tepelných zariadení, už nebudú na vykonávanie týchto činností potrebovať povolenie. Budú mať len povinnosť oznámiť regulačnému úradu druh a výkon svojej sústavy tepelných zariadení a miesto výkonu tejto činnosti. Navrhovaný zákon prerokovali určené výbory v Národnej rade. Pozmeňujúce a doplňujúce návrhy z týchto výborov sú uvedené v spoločnej správe gestorského výboru pre hospodárstvo, privatizáciu a podnikanie. Vážené pani poslankyne, vážení páni poslanci, to je úvodné slovo k poslednému z trojice energetických zákonov. Dovoľte mi, aby som sa vám touto cestou úprimne poďakoval za spoluprácu v tejto nie ľahkej trojici zákonov. Naozaj bolo to asi najťažšie legislatívne trápenie, respektívne legislatívny proces, ktorý ministerstvo hospodárstvo spolu s príslušným výborom absolvovalo. Boli to ťažké zákony a dnes stoja pred svojím schválením aj vďaka spolupráci s vami a spolupráci s gestorským výborom, ktorému by som chcel osobitne poďakovať. Vážené pani poslankyne, vážení páni poslanci, dovolím si vás požiadať o podporu aj tohto tretieho energetického zákona. Ďakujem pekne.